Raymond Johansen lover 800 flere ansatte i eldreomsorgen
Oslo Arbeiderparti slipper sitt største valgkampløfte i eldreomsorgen. – Nå er det de unges tur.  Det erklærte Arbeiderpartiets toppmann i Oslo, byrådsleder Raymond Johansen, søndag. Han lovet at et byråd ledet av ham vil prioritere unge i fire år fremover. Men det blir også litt de eldres tur, skal vi tro byrådslederen tirsdag. Over jordbær og fløte på Lambertseterhjemmet i Oslo presenterer han Oslo Arbeiderpartis største valgkampløfter for byens eldreomsorg. De lover 800 flere ansatte i eldreomsorgen, tilbud om kompetanseheving til alle ansatte i eldreomsorgen og demenskor i alle bydeler, skulle de vinne makten igjen. – Hvor høyt står eldre på prioriteringslisten nå når det skal være de unges periode? – Å gi de unge nye muligheter og å sørge for en trygg eldreomsorg er våre to absolutte økonomiske hovedprioriteringer, sier byrådsleder Raymond Johansen. – Mer Raymond Han inviterte med tidligere statsminister Gro Harlem Brundtland (Ap) for å presentere løftene. Hun er godt fornøyd. – Oslo Ap gikk til valg på å satse på eldreomsorg for åtte år siden. Utviklingen har bare fortsatt i samme retning: Det trengs enda mer tiltak. Derfor trenger vi mer Raymond-byråd, sier Brundtland lurt. Dyster diagnose Bakteppet er alvorlig. Frem mot 2040 vil antall nordmenn over 80 år dobles. Bare frem mot 2050 vil det i hovedstaden alene bli 11.000 flere demenssyke. Det mangler folk til å jobbe i eldreomsorgen. Rekruttering er fra før vanskelig, og færre studenter søker seg til utdanning innen helsefagene. – Færre vil utdanne seg innen helsefag. Hvor skal dere skaffe 800 ansatte? – Vi kommer ikke til å hente inn bare faglærte, men også nye yrkesgrupper i tillegg som kan avlaste helsepersonellet. For mange sykepleiere og helsefagarbeidere bruker altfor mye tid på ting som ikke har noe med deres kompetanse å gjøre, sier helsebyråd Marthe Scharning Lund (Ap). Sist de rødgrønne i Oslo lovet et konkret antall nye arbeidsplasser i eldreomsorgen, var det inntektene fra eiendomsskatten som skulle finansiere dem. Skatten kom i 2016 og skulle gi 500 ansatte i hjemmetjenestene. Målet ble oppfylt få år etter. Skatten ble stående. – Er det aktuelt å øke eiendomsskatten for å finansiere dette? – Nei, det mener vi ikke vi må. Det er økonomisk rom for dette her, understreker helsebyråden. Hun peker på at byrådet har dratt inn mer på eiendomsskatten nå enn før.  – Dette er det rom for. Det er en prioritering for Arbeiderpartiet. Kompetanseløft Det er ikke bare krevende rekruttering som bekymrer byråden. Kommunene tar over stadig mer kompliserte omsorgsoppgaver. Men det er mye gjennomtrekk av ansatte i sektoren, og mange av dem er ufaglærte. De lover nå at alle 10.000 faste ansatte i helse- og omsorgstjenesten i hovedstaden skal få tilbud om formell etter- og videreutdanning eller kompetansehevende kurs i løpet av fireårsperioden. – Vi trenger flere folk, og vi trenger at de har en kompetanse som gjør at de virkelig kan behandle våre eldre, sier Lund og understreker at det også vil følge med penger til vikarbruk for å dekke opp personell som videreutdanner seg. Demenskor overalt Helsebyråden er bekymret for eldre som lever i ensomhet. Mange får ikke besøk, og særlig de med store helseplager sliter med å komme seg ut. Og hva er Aps resept? Kor for demente i alle Oslos bydeler, blant annet. I tillegg lover de også tilbud om spisevenner, turvenner og andre aktiviteter for eldre. Eldreomsorg seiler opp som et viktig tema i valgkampen i hovedstaden. Det siste året har vært preget av pressens alvorlige avsløringer om svikt i eldreomsorgen i Oslo.  Kort tid etter avsløringene ble daværende helsebyråd Robert Steen (Ap) byttet ut med Marthe Scharning Lund, til tross for Steens ønske om å fortsette som byråd. Arbeidet med å rydde opp etter avsløringene begynte like etter. Også sentralt legger Arbeiderpartiet nye planer for å bedre eldreomsorgen. Forrige uke presenterte regjeringen sin plan for å bedre eldreomsorgen nasjonalt.
Oslo Arbeiderparti lover 800 flere ansatte i eldreomsorgen, tilbud om kompetanseheving til alle ansatte i eldreomsorgen og demenskor i alle bydeler hvis de vinner makten igjen. Eldreomsorg er et viktig tema i valgkampen etter alvorlige avsløringer om svikt i eldreomsorgen i Oslo. Byrådsleder Raymond Johansen sier at både unge og trygg eldreomsorg er deres økonomiske hovedprioriteringer de neste fire årene.